DBV ‘hoopvol’ in soektog na bebloede honde op bakkieDie verdagte se voertuig. Foto: Nico Pieterse / Facebook. WAARSKUWING: Die foto’s onderaan die berig is grafies van aard en kan sensitiewe lesers ontstel. Die Sandton Dierebeskermingsvereniging (DBV) het Donderdag gesê hy doen steeds alles in sy vermoë om die bebloede honde op te spoor wat Dinsdag agter op ’n bakkie in Johannesburg vervoer is en glo reeds landuit is. “Ons is hoopvol om die diere op te spoor nadat ons vandag nuwe inligting ontvang het en mag dalk net die geluk hê wat ons benodig,” het die organisasie gesê. “Ons sal almal op hoogte hou van verwikkelinge sodra ons ons feite met ons dierewelsyngroepe oor die grens bevestig het.” Die DBV het almal bedank vir hul besorgdheid, betrokkenheid en ondersteuning. Maroela Media het vroeër berig die DBV het ŉ aantal partye geïdentifiseer wat betrokke was by die voorval. Volgens die DBV is daar ná uitgebreide ondersoeke saam met die Yeoville SAPD en IRS Forensic Investigations vasgestel dat die oortreders met die honde landuit gevlug het. “Ons informante en ooggetuies het ons in kennis gestel dat die verdagtes in die vroeë oggendure bewus gemaak is van die soektog na hulle waarna hulle in ŉ ander voertuig gevlug het,” het die organisasie vroeër gesê. Foto’s van die voorval het Dinsdag en Woensdag soos ŉ veldbrand op sosiale media versprei. Nico Pieterse, ŉ motorbestuurder en lid van die misdaadbekampingsorganisasie eBlockwatch, het die honde gesien, hulle afgeneem en die inligting op sosiale media gedeel. Pieterse het gesê die honde is in ’n verskriklike toestand en is met drade vasgebind. Op sy foto’s kan ŉ mens sien een van die honde het bloed om sy bek. Hy het die bakkie agtervolg en die polisie probeer ontbied, maar die bakkie in die middestad verloor nadat die twee insittendes hom glo in ŉ lokval probeer lei het. Volgens die DBV werk hulle saam met dierewelsyngroepe oor die grens sowel as grensbeheer in ŉ poging om die honde en verdagtes te vind. Candice Scorer, algemene bestuurder van die Sandton DBV, het Woensdag aan Maroela Media gesê hulle beskou die voorval as baie ernstig. “Hierdie is ŉ baie unieke geval. Ons vermoed dit hou verband met hondegevegte en as die verdagtes vasgetrek word, sal hulle swaar gestraf word,” het sy gesê.